‘Tlotlang letsatsi la  merapelo’
Mothusa kgosi ya Tsabong kgosi Richard Toto o kgadile lekgotla la baruti kwa motseng oo are ga ba kgothatse diphuthego tsa bone go tlotla le go tsenelela letsatsi la mafatshefatshe la merapelo. A re dikereke mo motseng wa Tsabong di dintsi thata mme ngwaga le ngwaga fa di bilediwa letsatsi leo di goga dinao selo se a reng se rona bakeresete go dira jalo ka e le bone ba ba tshwanetseng go bontsha batho tsela ya modimo. O ne a bua a sa kgwe mathe ka borre a kaya fa e le bone ba ba di gogong kwa pele mo go tlhokeng go tsena diphuthego tsa dikgotla gongwe le gongwe fa di bilediwang teng mme a ba kopa go nna le diphetogo mo nakong ee tlang. Fa a bua maikaelelo a letsatsi leo modulasetilo wa komiti ya bomme ya merapelo ya mafatshefatshe mo Tsabong Mme Marriam Tsietso o ne a ne a tlhalosa fa le thaegile kwa lefatsheng la CUBA . Mme Tsietso wa kereke ya Angelican mo Tsabong o ne a tswelela ka go tlhalosa fa letsatsi leo le ne la simolodisiwa semmuso mo Botswana ka ngwaga wa 1972 e le tsela nngwe ya ema nokeng mafatshe otlhe aa nang le dipheretlhego go di kokobetsa ka thapelo ka e na le maatla. Modulasetilo wa komiti ya bomme o ne a kaya fa letsatsi leo la merapelo ya mafatshefatshe le ketekwa ngwaga le ngwaga mo bekeng ya ntlha ya kgwedi ya Mopitlo go le labotlhano lefatshe lotlhe.